Il-Qorti tal-Appell ordnat l-Istat Malti jħallas €14,398.20 lil eks Koordinatriċi tal-Komunikazzjoni mal-Uffiċċju tal-President wara li wasal fi tmiemu l-kuntratt tagħha u ma tħallsitx il-benefiċċji li kellha dritt għalihom. Dan wara li din il-Qorti bidlet is-sentenza mogħtija mill-Prim Awla tal-Qorti Ċivili. L-eks uffiċjal hija Marica Cassar, attriċi lokali u preżentatriċi u bħalissa hija impjegata bħala press officer ma' Caritas Malta. Cassar qalet li bdiet taħdem fl-Uffiċċju meta George Abela nħatar President ta' Malta f'April 2009. Hi kienet taħt kuntratt ta' sena li jiġi mġedded kull sena sal-2014 sakemm Marie-Louise Coleiro Preca saret President minflok Abela. Meta dan seħħ, Cassar tkellmet mal-Uffiċċju tal-Prim Ministru (OPM) u s-Segretarju Permanenti Prinċipali Mario Cutajar fuq il-benefiċċji li kellha titħallas meta tispiċċa l-kariga tagħha. Minkejja li kien miftiehem li kien qed kalkulat l-ammont preċiż tal-ħlas, hi saret taf li ma kinitx intitolata għal dan il-ħlas. L-Uffiċċju tal-Prim Ministru qal li Cassar ma fehmitx il-klawżola fil-kuntratt u li l-kuntratt tagħha spiċċa "b'mod naturali". Minkejja li l-Imħallef Lawrence Mintoff fil-Prim Awla tal-Qorti Ċivili qabel ma' din l-interpretazzjoni, il-Qorti tal-Appella ma qablitx u qalet li l-klawżola ma semmiet xejn li meta jinbidel il-President, dawn il-benefiċċju ma jitħallsux. Il-Qorti żiedet li x-xhieda ta' Abela stess ma kkonfermatx li l-benefiċċji jitħallsu biss jekk il-kuntratt jiġi terminat qabel żmienu. Qalet ukoll li l-eks Prim Ministru Joseph Muscat u Cutajar ħasbu li l-klawżola kellha tiġi kkunsidrata b'mod ieħor u għaldaqstant, il-fehma tagħhom kienet skorretta. Minħabba f'hekk, l-OPM U s-Segretarjat ta' Cutajar ġew ordnati jħallsu l-benefiċċji u l-ispejjeż legali ta' Cassar. Il-Prim Imħallef Mark Chetcuti u l-Imħallfin Joseph Micallef u Tonio Mallia ppresedew fuq il-każ. .td_uid_3_61f3df1b7cdcb_rand.td-a-rec-img{text-align:left}.td_uid_3_61f3df1b7cdcb_rand.td-a-rec-img img{margin:0 auto 0 0}